ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1214 ΤΗΣ ΕΠΙΤΡΟΠΗΣ

της 21ης Αυγούστου 2020

για την τροποποίηση του εκτελεστικού κανονισμού (ΕΕ) 2018/2019 όσον αφορά το ξύλο φυτών Ulmus L. και ορισμένων φυτών προς φύτευση των ειδών Albizia julibrissin Durazzini και Robinia pseudoacacia L., καταγωγής Ισραήλ

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 42 παράγραφος 4 πρώτο και τρίτο εδάφιο,

Εκτιμώντας τα ακόλουθα:

(1) Ο εκτελεστικός κανονισμός (ΕΕ) 2018/2019 της Επιτροπής (2) καθορίζει, βάσει προκαταρκτικής αξιολόγησης κινδύνου, κατάλογο φυτών, φυτικών προϊόντων και άλλων αντικειμένων υψηλού κινδύνου.

(2) Ο εκτελεστικός κανονισμός (ΕΕ) 2018/2018 της Επιτροπής (3) θεσπίζει ειδικούς κανόνες σχετικά με τη διαδικασία που πρέπει να ακολουθείται για τη διενέργεια της εκτίμησης κινδύνου που αναφέρεται στο άρθρο 42 παράγραφος 4 του κανονισμού (ΕΕ) 2016/2031 για τα εν λόγω φυτά, φυτικά προϊόντα και άλλα αντικείμενα υψηλού κινδύνου.

(3) Ύστερα από προκαταρκτική αξιολόγηση κινδύνου, 35 φυτά προς φύτευση καταγωγής από όλες τις τρίτες χώρες συμπεριλήφθηκαν στο παράρτημα του εκτελεστικού κανονισμού (ΕΕ) 2018/2019 ως φυτά υψηλού κινδύνου, μεταξύ των οποίων συγκαταλέγονται τα γένη Albizia Durazz και Robinia L.

(4) Στις 24 Ιανουαρίου 2019 το Ισραήλ υπέβαλε στην Επιτροπή αίτηση για την εξαγωγή στην Ένωση γυμνόριζων φυτών προς φύτευση εμβολιασμένων με κοιμώμενο οφθαλμό μέγιστης διαμέτρου 2,5 cm που ανήκουν στο είδος Albizia julibrissin Durazzini και γυμνόριζων φυτών προς φύτευση εμβολιασμένων με κοιμώμενο οφθαλμό μέγιστης διαμέτρου 2,5 cm που ανήκουν στο είδος Robinia pseudoacacia L. Το αίτημα αυτό υποστηρίχθηκε με τους αντίστοιχους τεχνικούς φακέλους.

(5) Στις 13 Ιανουαρίου 2020 η Ευρωπαϊκή Αρχή για την Ασφάλεια των Τροφίμων (στο εξής: Αρχή) δημοσίευσε επιστημονική γνώμη σχετικά με την εκτίμηση κινδύνου για φυτά του είδους Albizia julibrissin από το Ισραήλ (4). Η Αρχή προσδιόρισε το Aonidiella orientalis, ένα σύμπλεγμα ειδών το οποίο περιλαμβάνει τα Euwallacea fornicatus sensu stricto, Euwallacea fornicatior, Euwallacea whitforiodendrus και Euwallacea Kuroshio (στο εξής: Euwallacea fornicatus sensu lato) και Fusarium euwallaceae, ως επιβλαβείς οργανισμούς που πρέπει να ληφθούν υπόψη στο πλαίσιο της γνώμης, αξιολόγησε τα μέτρα μετριασμού του κινδύνου που περιγράφονται στον φάκελο για τους εν λόγω επιβλαβείς οργανισμούς και εκτίμησε την πιθανότητα εύρεσης του εν λόγω εμπορεύματος απαλλαγμένου από κάθε επιβλαβή οργανισμό που συνδέεται με το εμπόρευμα.

(6) Στις 2 Μαρτίου 2020 η Αρχή δημοσίευσε επιστημονική γνώμη σχετικά με την εκτίμηση κινδύνου για τα φυτά Robinia pseudoacacia από το Ισραήλ (5). Προσδιόρισε τους Euwallacea fornicatus sensu lato και Fusarium euwallaceae ως επιβλαβείς οργανισμούς που πρέπει να ληφθούν υπόψη στο πλαίσιο της γνώμης, αξιολόγησε τα μέτρα μετριασμού του κινδύνου που περιγράφονται στον φάκελο για τους εν λόγω επιβλαβείς οργανισμούς και εκτίμησε την πιθανότητα εύρεσης του εν λόγω εμπορεύματος απαλλαγμένου από κάθε επιβλαβή οργανισμό που συνδέεται με το εν λόγω εμπόρευμα.

(7) Με βάση αυτές τις γνώμες, θεωρείται ότι ο φυτοϋγειονομικός κίνδυνος από την εισαγωγή στην Ένωση γυμνόριζων φυτών προς φύτευση εμβολιασμένων με κοιμώμενο οφθαλμό μέγιστης διαμέτρου 2,5 cm που ανήκουν στα είδη Albizia julibrissin Durazzini και Robinia pseudoacacia L. καταγωγής Ισραήλ έχει μειωθεί σε αποδεκτό επίπεδο, υπό την προϋπόθεση ότι εφαρμόζονται κατάλληλα μέτρα μετριασμού για την αντιμετώπιση του κινδύνου επιβλαβών οργανισμών που συνδέονται με τα εν λόγω φυτά προς φύτευση. Δεδομένου ότι τέτοια κατάλληλα μέτρα προβλέπονται από τον εκτελεστικό κανονισμό (ΕΕ) 2020/1213 της Επιτροπής (6) τα εν λόγω φυτά προς φύτευση δεν θα πρέπει να θεωρούνται πλέον φυτά υψηλού κινδύνου και θα πρέπει να διαγραφούν από το παράρτημα του εκτελεστικού κανονισμού (ΕΕ) 2018/2019.

(8) Έπειτα από προκαταρκτική αξιολόγηση κινδύνου, το ξύλο φυτών Ulmus L. συμπεριλήφθηκε στον κατάλογο φυτών, φυτικών προϊόντων και άλλων αντικειμένων υψηλού κινδύνου ως πιθανή οδός εισαγωγής και εγκατάστασης στην Ένωση του επιβλαβούς οργανισμού Saperda tridentata Olivier, ο οποίος δεν είναι καταχωρισμένος ως ενωσιακός επιβλαβής οργανισμός καραντίνας. Μετά την καταχώριση του ξύλου του Ulmus L. στον κατάλογο φυτών, φυτικών προϊόντων και άλλων αντικειμένων υψηλού κινδύνου, η Επιτροπή ζήτησε από την Αρχή να διενεργήσει εκτίμηση κινδύνου του επιβλαβούς οργανισμού Saperda tridentata Olivier, με αντικείμενο την εξέταση των οδών εισόδου, της διασποράς, της εγκατάστασης και των επιλογών μείωσης του κινδύνου, με ιδιαίτερη προσοχή στην οδό του ξύλου του Ulmus L.

(9) Στις 10 Ιανουαρίου 2020 η Αρχή δημοσίευσε επιστημονική γνώμη σχετικά με την κατάταξη του Saperda tridentata Olivier (7) ως επιβλαβούς οργανισμού. Κατέληξε στο συμπέρασμα ότι ο Saperda tridentata Olivier πληροί το κριτήριο του επιβλαβούς οργανισμού καραντίνας όσον αφορά την είσοδο στο έδαφος της Ένωσης. Ωστόσο, λόγω ανεπαρκών στοιχείων, δεν ήταν δυνατόν να συναχθεί το συμπέρασμα ότι ο Saperda tridentata Olivier πληροί τα κριτήρια για την εγκατάσταση, τη διασπορά και τον δυνητικό αντίκτυπο στην Ένωση μετά την είσοδό του. Από την άποψη αυτή, δεν δικαιολογείται να συμπεριληφθεί ο επιβλαβής οργανισμός Saperda tridentata Olivier στον κατάλογο των ενωσιακών επιβλαβών οργανισμών καραντίνας. Κατά συνέπεια, λαμβανομένου υπόψη του εκτιμώμενου κινδύνου του εν λόγω επιβλαβούς οργανισμού όσον αφορά το ξύλο φυτών Ulmus L., το ξύλο φυτών Ulmus L. δεν θα πρέπει πλέον να θεωρείται φυτικό προϊόν υψηλού κινδύνου και, συνεπώς, θα πρέπει να διαγραφεί από το παράρτημα του εκτελεστικού κανονισμού (ΕΕ) 2018/2019.

(10) Προκειμένου να συμμορφωθεί με τις υποχρεώσεις της Ένωσης που απορρέουν από τη συμφωνία του Παγκόσμιου Οργανισμού Εμπορίου για την εφαρμογή μέτρων υγειονομικής και φυτοϋγειονομικής προστασίας (8), η εισαγωγή των εν λόγω εμπορευμάτων θα πρέπει να επαναληφθεί όσο το δυνατόν συντομότερα. Συνεπώς, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του.

(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Τροποποίηση του εκτελεστικού κανονισμού (ΕΕ) 2018/2019 Το παράρτημα I του εκτελεστικού κανονισμού (ΕΕ) 2018/2019 τροποποιείται σύμφωνα με το παράρτημα του παρόντος κανονισμού.

Άρθρο 2 Έναρξη ισχύος Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Αυγούστου 2020. Για την Επιτροπή Η Πρόεδρος Ursula VON DER LEYEN

(1) ΕΕ L 317 της 23.11.2016, σ. 4.

(2) Εκτελεστικός κανονισμός (ΕΕ) 2018/2019 της Επιτροπής, της 18ης Δεκεμβρίου 2018, για τη θέσπιση προσωρινού καταλόγου των φυτών, φυτικών προϊόντων ή άλλων αντικειμένων υψηλού κινδύνου, κατά την έννοια του άρθρου 42 του κανονισμού (ΕΕ) 2016/2031, και καταλόγου των φυτών για τα οποία δεν απαιτούνται πιστοποιητικά φυτοϋγείας για την είσοδο στην Ένωση, κατά την έννοια του άρθρου 73 του εν λόγω κανονισμού (ΕΕ L 323 της 19.12.2018, σ. 10).

(3) Εκτελεστικός κανονισμός (ΕΕ) 2018/2018 της Επιτροπής, της 18ης Δεκεμβρίου 2018, για τον καθορισμό ειδικών κανόνων όσον αφορά τη διαδικασία που πρέπει να ακολουθείται για τη διενέργεια εκτίμησης κινδύνου για φυτά, φυτικά προϊόντα και άλλα αντικείμενα υψηλού κινδύνου κατά την έννοια του άρθρου 42 παράγραφος 1 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου (ΕΕ L 323 της 19.12.2018, σ. 7).

(4) EFSA PLH Panel (EFSA Panel on Plant Health — Ομάδα της EFSA για την υγεία των φυτών), 2020. Scientific Opinion on the commodity risk assessment of Albizia julibrissin plants from Israel (Επιστημονική γνώμη σχετικά με την εκτίμηση κινδύνου για τα φυτά Albizia julibrissin από το Ισραήλ). EFSA Journal 2020·18(1):5941. https://doi.org/10.2903/j.efsa.2020.5941.

(5) EFSA PLH Panel (EFSA Panel on Plant Health — Ομάδα της EFSA για την υγεία των φυτών), 2020. Scientiﬁc Opinion on the commodity risk assessment of Robinia pseudoacacia plants from Israel (Επιστημονική γνώμη σχετικά με την αξιολόγηση κινδύνου για τα φυτά Robinia pseudoacacia από το Ισραήλ). EFSA Journal 2020·18(3):6039. https://doi.org/10.2903/j.efsa.2020.6039.

(6) Εκτελεστικός κανονισμός (ΕΕ) 2020/1213 της Επιτροπής, της 21ης Αυγούστου 2020, σχετικά με τα φυτοϋγειονομικά μέτρα για την είσοδο στην Ένωση ορισμένων φυτών, φυτικών προϊόντων και άλλων αντικειμένων που έχουν διαγραφεί από το παράρτημα του εκτελεστικού κανονισμού (ΕΕ) 2018/2019 (βλέπε σελίδα 5 της παρούσας Επίσημης Εφημερίδας.

(7) EFSA PLH Panel (Ομάδα της EFSA για την υγεία των φυτών), EFSA Journal 2020·18(1):5940. https://doi.org/10.2903/j.efsa.2020.5940.

(8) Συμφωνία του Παγκόσμιου Οργανισμού Εμπορίου για την εφαρμογή μέτρων υγειονομικής και φυτοϋγειονομικής προστασίας (συμφωνία ΥΦΠ), https://www.wto.org/english/tratop_e/sps_e/spsagr_e.htm.